हतारमै काम
धेरैजसो खेलहरू अगाडिदेखि नै सुरु भए पनि मुख्य गरी प्रदेश ५ मा आयोजना भएको आठौं राष्ट्रिय खेलकुदको औपचारिक उद्घाटन बिहीबार हुनेछ । प्रतियोगिताको मुख्य खेलस्थल भनिएको नेपालगन्ज रंगशाला उद्घाटन र समापनस्थल पनि हो ।
(बाँके) — धेरैजसो खेलहरू अगाडिदेखि नै सुरु भए पनि मुख्य गरी प्रदेश ५ मा आयोजना भएको आठौं राष्ट्रिय खेलकुदको औपचारिक उद्घाटन बिहीबार हुनेछ । प्रतियोगिताको मुख्य खेलस्थल भनिएको नेपालगन्ज रंगशाला उद्घाटन र समापनस्थल पनि हो ।उद्घाटनको एक दिन बाँकी रहँदासम्म रंगशाला निर्माण कार्य भइरहेकै छ । आठौं खेलकुदकै लागि नेपालगन्ज रंगशाला स्तरोन्नति सुरु गरिएको हो । आधुनिक प्रणालीअनुसारको पोर्टेबल प्यारापिट निर्माणदेखि मैदानमा विश्वस्तरको बर्मुडा ग्रास र समग्रमा ११ हजार दर्शक क्षमताको प्यारापिट निर्माण कार्यले अन्तिम रूप लिएको छ ।दुई वर्षअघि नै आठौं राष्ट्रिय खेलकुदको मुख्य खेलस्थलको रूपमा नेपालगन्ज रंगशाला प्रयोग गरिने तयारी भएको हो । रंगशाला स्तरोन्नतिमा भने प्रतियोगिताको मिति नजिकिँदै जाँदा हतारमै काम भइरहेको छ । अहिलेसम्म रंगशालाको साधारण प्यारापिटको काम मात्र सम्पन्न भएको छ । मैदानमा विश्वस्तरीय घाँस -बर्मुडा ग्रास) बिछ्याइएको डेढ महिना भएको छ । विज्ञका अनुसार नयाँ घाँस बिछ्याएको ४ देखि ६ महिनापछि मात्रै नियमित खेल्नयोग्य मानिन्छ ।राखेप सदस्यसचिव केशवकुमार विष्टले भने नियमित खेल आयोजना गर्नका लागि रंगशाला तयार भएको दाबी गर्छन् । बिज्ञको सुझाव भन्दै सदस्यसचिव विष्टले भने, 'दुई महिनाअघि नै हामीले स्तरीय ग्रास बिछ्याएर तयारी गरिसकेका छौं, नियमित खेल आयोजना गर्न हामीलाई समस्या छैन ।'विष्टले त्यसो भनिरहँदा परिषदकै इन्जिनियर विश्वामित्र सन्ज्यालले भने नयाँ घास रोपिएको मैदानमा कम्तीमा ४ महिनासम्म खेल आयोजना गर्नु नहुने बताउँछन् । 'हामीले चप्परी ल्याएर सेट गरेका हौं, ४ देखि ६ महिनाको समयसम्म यहाँ प्रतियोगिता आयोजना गर्नु हतारो नै हुन्छ । तर हामीसँग विकल्प छैन । बरु सकेसम्म कम खेलहरू खेलाएर यस मैदानलाई भविष्यमा दिगो बनाउन सकिन्छ ।'करिब १८ करोड खर्चेर रंगशालामा ३ हजार ५ सय दर्शक क्षमताको भीआईपी प्यारापिट जडान गरिएको छ । त्यसमध्ये ५ सय दर्शक क्षमताको स्थानमा छानो पनि हालिएको छ । चीनबाट मगाइएको अत्याधुनिक प्रविधि र प्राविधिकको रहोबरमा नेपाली कामदारले पछिल्लो ५ दिनदेखि दिन र रात गरी दुवै सिफ्टमा काम गरिरहेका छन् ।नेपालगन्ज रंगशालाको भीआईपी प्यारापिट निर्माणलाई अहिले ८ जना मजदुरसमेत गरी करिब सय जना जनशक्तिले दिनरात काम गरिरहेको छ । 'हामीले काम सुरु गरेको ५ दिन भयो, आज -मंगलबार) राति १२ बजेसम्म पोर्टेबल प्यारापिटको जडान कार्य सम्पन्न हुनेछ, बुधबार दिनभर रंगरोगन र सरसफाइको काम हुनेछ र बिहीबार उद्घाटनका लागि तयार बनाइनेछ,' इन्जिनियर सन्ज्यालले भने, 'बिहान ८ बजेदेखि राति ८ बजेसम्म र राति ८ बजेदेखि बिहान ६ बजेसम्मको समयतालिकामा ४०/४० जना मजदुरले काम गरिरहेका छन् ।' 'काम हतारमै भएको हो, तर यसको निर्माणमा कुनै सम्झौता भएको छैन र अबको ४० वर्षसम्म नेपालगन्ज रंगशालामा आधुनिक प्यारापिटको सुविधा उपभोग गर्न सकिनेछ,' उनले थपे, 'यो संरचना हामीले यहींकै लागि भनेर बनाएका त हौं । भविष्यमा यसलाई खोलेर अन्य स्थानमा जडान पनि गर्न सकिन्छ । पोर्टेबल प्यारापिटमा पछाडिपट्ट िकभर राख्ने, चेन्जिङ रुम तथा शौचालय बनाउने काम भने आठौं खेलकुद सकिएपछि मात्र सुरु हुने भएको छ ।'रंगशालामा पुरुष फुटबलको आयोजना हुनेछ र त्यसका लागि रंगशालाको छेवैमा रहेको स्विमिङ पुलको चेन्जिङ रुम प्रयोग गरिनेछ । सदस्यसचिव विष्टले हतारमै भए पनि समयमा काम सम्पन्न हुन लागेको खुसी हुनुपर्ने दाबी गरे । 'काम भनेको हतारमै हुने हो, अल्छी पाराले बिस्तारै काम गर्‍यो भने कहिल्यै सकिन्न,' विष्टले भने, 'नेपाली खेलकुदको विकास हुने भनेकै यस्तै तरिकाले काम गरेर हो, हतारमा गर्ने र दिगो काम गर्ने हाम्रो शैली हुनुपर्छ ।'भीआईपी प्यारापिटमा १६ स्टेप छन् । राखेपले अहिले १० स्टेपमा मात्र दर्शक राख्ने तयारी गरेको छ । बिहीबार साँझ साढे ६ बजेदेखि सुरु हुने उद्घाटन राष्ट्रपति विद्यादेवी भण्डारीले गर्नेछिन् । उद्घाटन समारोहका लागि सांस्कृतिक झाँक्रीको तयारी भइरहेको छ ।